03/06/2016 | Administración Autonómica
Xunta de Galicia
Consellería de Economía, Emprego e Industria
Xefatura Territorial da Coruña
Servizo de Enerxía e Minas
Resolución do 4 de maio de 2016 pola que se concede a autorización administrativa previa e de construción dunha instalación de distribución eléctrica no concello de Padrón (IN407A 2015/223-1)

Resolución do 4 de maio de 2016, da Xefatura Territorial da Coruña, pola que se concede a autorización administrativa previa e de construción dunha instalación de distribución eléctrica no concello de Padrón (expediente IN407A 2015/223-1) Expediente: IN407A 2015/223-1 Promotor: Unión Fenosa Distribución, S. A. Denominación da instalación: subestación Padrón 66/20 kV, blindaxe MT. Concello: Padrón FEITOS 1. O 22 de xullo de 2015 o promotor solicitou a autorización administrativa previa e a autorización administrativa de construción do proxecto de execución da instalación de distribución eléctrica indicada.2. O proxecto someteuse ao trámite de información pública mediante a súa inserción no DOG do 17 de setembro de 2015 e no BOP do 4 de setembro de 2015.3. Solicitouse o preceptivo informe ás distintas administracións, organismos ou, no seu caso, empresas de servizo público ou de servizos de interese xeral afectados. O promotor manifestou a súa conformidade cos condicionados establecidos.4. Os servizos técnicos da Xefatura Territorial emitiron un informe favorable sobre a dita solicitude.5. Durante o período no que se someteu o proxecto ao trámite de información pública foron presentadas as seguintes alegacións, das cales se deu traslado a Unión Fenosa Distribución, S. A. – Genevieve Marie Silva Luquero, en calidade de Alcalde do Exmo. Concello de Padrón, mediante escrito do 8 de outubro de 2015, solicita que se denegue a autorización alegando en síntese o seguinte:  Primeira.–Aínda que a actuación resulta autorizable dende o punto urbanístico, segundo informou o propio concello, o PXOM que está en vigor atópase desfasado e se está a tramitar na actualidade un novo PXOM no que é previsible que a zona ocupada pola subestación poida ver modificada a súa cualificación urbanística actual.  Segunda.–As actuacións atópanse dentro dunha zona declarada Ben de Interese Cultural (BIC), coa categoría de paraxe pintoresca, declarado polo R. D. 3266/1977, do 11 de novembro, e que o Camiño Portugués de Santiago discorre polas inmediacións da subestación. – Xoán A. Santaló Rios, concellerio do BNG na Corporación de Padrón, mediante escrito do 8 de outubro, solicita que se denegue a autorización alegando en síntese o seguinte:  Primeira.–As actuacións atópanse dentro dunha zona declarada Ben de Interese Cultural (BIC), coa categoría de paraxe pintoresca, declarado polo R. D. 3266/1977, do 11 de novembro.  Segunda.–A subestación é unha fonte de emisións de ondas electromagnéticas e, segundo importantes centros de investigación, como o Instituto Karolinska de Estocolmo estableceron que a exposición aos ditos campos incrementa a posibilidade de padecer determinados tipo de cancro e outros problemas de saúde.  Terceira.–A construción da instalación eléctrica suporía un incremento da potencia da mesma e, asemade, a súa execución consolidaría de maneira permanente o emprazamento da subestación o que suporía un importante obstáculo para o crecemento inmediato e futuro de Padrón, nun momento que se está a revisar o Planeamento Municipal. – Teresa Rey Pazos, concelleira do Grupo Mixto polo partido político Veciños de Padrón, mediante escrito do 14 de setembro, solicita que se denegue a autorización, se inste a UFD a trasladar a subestación a un emprazamento onde non exista risco para a poboación e ao soterramento das liñas eléctricas, alegando en síntese o seguinte:  Primeira.–A subestación é unha fonte de emisións de ondas electromagnéticas prexudiciais para a saúde e que a Fundación Europea de Electromagnetismo recomenda que non haxa subestacións en núcleos urbanos a non ser que se deixe un metro de distancia por cada Kilovatio que se procese, non sendo este o caso da subestación de Padrón. Incumpre, asemade, os principios de cautela e de acción preventiva reflectidos no Tratado Constitutivo da Unión Europea e na Constitución Española.  Segunda.–A subestación incumpre as esixencias de seguridade reflectidas no Decreto 2424/1961, de 30 de novembro. – Marko Barabash Robinat, concellerio do grupo político da Converxencia de Independentes de Padrón, mediante escrito do 17 de setembro, solicita que se denegue a autorización alegando en síntese o seguinte:  Primeira.–A subestación é unha fonte de emisións de ondas electromagnéticas prexudiciais para a saúde e estanse a incumprir as distancia de seguridade que deben de posuír aos núcleos urbanos.  Segunda.–A construción da instalación eléctrica consolidaría de maneira permanente o emprazamento da subestación o que suporía un importante obstáculo para o crecemento inmediato e futuro de Padrón, nun momento que se está a revisar o Planeamento Municipal. En relación coas anteriores alegacións Unión Fenosa Distribución, S. A. presentou os seguintes escritos de contestación. – Escrito de data 9 de novembro de 2015, no que se valoran as alegación presentadas polo Alcalde do Exmo. Concello de Padrón, no que en síntese manifesta o seguinte: A autorización administrativa previa e de construción e a licenza urbanística municipal teñen unha natureza regrada e, que se a solicitude e documentación achegada acredita o cumprimento da normativa que lle sexa de aplicación e se axusta ao ordenamento xurídico aplicable e, non existindo reparos ou obxeccións normativas por parte das administracións sectoriais competentes na súa materia, a autorización deberá outorgarse, sen que caiba oporse baixo criterios simples de oportunidade. O Concello non menciona ningún impedimento legal para tramitar a autorización administrativa. Escrito de data 3 de novembro de 2015, no que se valoran as alegación presentadas por Eduardo Adolfo Rollano Campozo, no que en síntese manifesta o seguinte: Dado que a actuación atópase dentro do ámbito declarado BIC, tal como informa o Concello no seu condicionado, darase traslado do expediente a Patrimonio co fin de recabar o correspondente informe preceptivo. – Debido a infinidade de estudos e traballos con opinións encontradas respecto aos efectos dos campos electromagnéticos sobre a saúde humana, o Goberno español, a través do Ministerio de Sanidade e Consumo, convocou un comité multidisciplinar de expertos independentes co fin de elaborar un informe ao respecto chegando á conclusión final de que a exposición a campos electromagnéticos non ocasiona efectos adversos para a saúde, dentro dos límites establecidos na Recomendación do Consello de Ministros de Sanidade da Unión Europea (1959/519/CE), relativa á exposición do público a campos electromagnéticos de 0 Hz. A 300 GHz. Os límites establecidos para exposición ao público na Recomendación son de 5.000 V/m para os campos eléctricos e de 100 microteslas para os campos magnéticos, podendo afirmar que a instalación a plena potencia non sobrepasa os anteditos límites. A actuación conta coa protección das normas urbanísticas aplicables. – Escrito de data 3 de novembro de 2015, no que se valoran as alegacións presentadas por Wilma Maria Olle Arraztio, no que en síntese manifesta o seguinte: O mesmo que na alegación segunda de Eduardo Adolfo Rollano Campozo. Que o Decreto 2424/1961, de 30 de novembro, está derrogado en Galicia polo Decreto 133/2008, de 12 de xuño, polo que se regula a avaliación de incidencia ambiental en Galicia, o cal foi derrogado pola Lei 9/2013, de 19 de decembro, do emprendemento e da competitividade económica de Galicia. – Escrito de data 3 de novembro de 2015, no que se valoran as alegacións presentadas por Marko Barabash Robinat, no que en síntese manifesta o seguinte: O mesmo que na alegación segunda de Eduardo Adolfo Rollano Campozo Que a UDF lle corresponde dar estrito cumprimento á normativa vixente. CONSIDERACIÓNS LEGAIS E TÉCNICAS 1. A Lei 24/2013, do 26 de decembro, do sector eléctrico.2. O Real decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica.3. O Real decreto 223/2008, do 15 de febreiro, polo que se aproban o regulamento sobre condicións técnicas e garantías de seguridade en liñas eléctricas de alta tensión e as súas instrucións técnicas complementarias ITC-LAT 01 a 09.4. O Real Decreto 337/2014, do 9 de maio, polo que se aproban o Regulamento sobre condicións técnicas e garantías de seguridade en instalacións eléctricas de alta tensión e as súas Instrucións Técnicas Complementarias ITC-RAT 01 a 23.5. O Real decreto 842/2002, do 2 de agosto, polo que se aproba o regulamento electrotécnico para baixa tensión 6. As características técnicas da instalación son as seguintes:  Blindaxe do parque de 20 kV da subestación mediante a instalación de celas illadas en SF6, tipo Nxplus de ISOWAT, configuración dobre barra.  Instalaranse dous novos transformadores de servizos auxiliares de 160 kVA que substituirán o existente. Renovarase tamén o cadro de SSAA e as baterías de 125 Vcc e 48 Vcc.  Instalaranse nun novo edificio singular anexo ao edificio de 66 kV existente. O orzamento da instalación segundo proxecto é de 1.441.917,64 €. 7. En relación coas alegacións formuladas e coas manifestacións de Unión Fenosa Distribución, S. A. ao respecto, cómpre sinalar o seguinte. – Non procede atender as solicitudes realizadas por Genevieve Marie Silva Luquero, Darwin Orlando Edison Fabian Riulas Budan, Wilma Maria Olle Arraztio e Marko Barabash Robinat polo seguinte:  A competencia urbanística compételle ao Concello o que xa dixo, no seu momento, que era autorizable dende o punto de vista urbanístico.  Remitiuse o proxecto á Dirección Xeral de Patrimonio Cultural, a cal emitiu informe condicionado o cal foi aceptado por UFD. Así mesmo, indicar que de acordo co artigo 120.2 do Título VII do R. D. 1955/2000 as autorizacións ás que se refire o presente título serán outorgadas, sen prexuízo das concesións e autorizacións que sexan necesarias, de acordo con outras disposicións que resulten aplicables, e en especial as relativas á ordenación do territorio e o medio ambiente.  A cuestión do hipotético perigo para a saúde que represente a instalación prevista é materia que deberá recollerse nas consideracións ambientais, se as houber. Dende o punto de vista regulamentario as actuacións cumpren coas distancias de seguridade. En todo caso, dicir que o Consello da Unión Europea aprobou o 12 de xullo de 1999 unha recomendación relativa á exposición do público en xeral a campos electromagnéticos de entre 0 Hz e 300 GHz, que foi publicada no Diario Oficial das Comunidades Europeas, na que se encomenda aos estados membros a adopción dun marco de restricións básicas e niveis de referencia. Os límites establecidos para exposición ao público na Recomendación son de 5.000 V/m para os campos eléctricos e de 100 microteslas para os campos magnéticos e, segundo indica UFD, coas actuacións proxectadas non se van a alcanzar os ditos límites.  A actuación non está afectada polo Decreto 2424/1961 de 30 de novembro, pois está derrogado en Galicia polo Decreto 133/2008, de 12 de xuño, polo que se regula a avaliación de incidencia ambiental en Galicia, o cal foi derrogado pola Lei 9/2013, de 19 de decembro, do emprendemento e da competitividade económica de Galicia.8. No expediente consta un informe favorable dos servizos técnicos desta Xefatura Territorial. De acordo con todo o indicado, RESOLVO 1. Conceder a autorización administrativa previa e a autorización administrativa de construción á instalación de distribución eléctrica indicada.2. A instalación executarase no prazo dun ano, contado a partir do día seguinte ao da publicación da presente resolución no Diario Oficial de Galicia.3. Para a posta en funcionamento da instalación autorizada, deberá presentar perante esta Xefatura Territorial unha solicitude que se acompañará da seguinte documentación:  As declaracións de conformidade relativas ao material ou equipo, e as certificacións ou homologacións se procede.  Un certificado do director da montaxe no que se garantirá o cumprimento das especificacións do proxecto e prescricións complementarias, se as houbera, así coma das regulamentacións e normas oportunas, na montaxe da instalación e posta a punto.4. Esta aprobación outórgase sen prexuízo doutras que fosen de aplicación segundo a lexislación vixente, en especial a relativa á ordenación do territorio e o medio ambiente. Contra esta resolución, que non é definitiva en vía administrativa, poderase interpor recurso de alzada ante o conselleiro de Economía e Industria no prazo dun mes, contado a partir do día seguinte ao da súa notificación ou publicación nos termos establecidos nos artigos 107, 100, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común (modificada pola Lei 4/1000, do 13 de xaneiro), sen prexuízo de que os interesados poidan interpor calquera outro recurso que se considere pertinente. A Coruña, 4 de maio de 2016. Isidoro Martínez Arca Xefe territorial da Coruña